બીજા દિવસે ક્રેકોવમાં આવેલી જુલિયન સ્કર્નરની ઑફિસમાં ફેક્ટરીઓના યહૂદી માલીકો અને જર્મન નિરીક્ષકો વચ્ચે મુલાકાત યોજાઈ. ખાસ પોતાના કદ-કાઠી મુજબ સીવાઈને આવેલા જર્મન એસએસ યુનિફોર્મમાં સજ્જ થઈને ભાઈચારાભર્યા સ્મિત સાથે એમોન મુલાકાતના સમયે આવી પહોંચ્યો. તેના દેખાવથી કમરામાં તદ્દન જુદો જ પ્રભાવ પડી રહ્યો હતો. ફેક્ટરીઓમાં કામ કરતા યહૂદી કર્મચારીઓને વસાહતમાંથી કાઢીને વાડાબંધ લશ્કરી છાવણીઓમાં મોકલી આપવા માટે બૉસ, મેડરિટ્સ અને શિન્ડલર જેવા સ્વતંત્ર વ્યાવસાયિકોને મનાવી શકાશે તેવો તેને વિશ્વાસ હતો. ઉપરાંતમાં વસાહતમાં રહેતા યહૂદીઓની કુશળતા બાબતે તપાસ કર્યા પછી તો તેને ખાતરી થઈ ગઈ હતી, કે પ્લાઝોવની છાવણીમાં જ બહુ નફાકારક ધંધો થઈ શકે તેમ હતો! અહીં તો ઝવેરી, સુતાર, દરજી, વગેરે જેવા કેટલાયે કારીગરો મોજુદ હતા, જેને કમાન્ડન્ટની સીધી દોરવણી હેઠળ, ખાસ-ખાસ વ્યવસાયો માટે કામે લગાડીને એસએસ, જર્મન લશ્કર અને સમૃદ્ધ જર્મન અધિકારીગણની માંગ પૂરી કરી શકાય તેમ હતું. મેડરિટ્સનો કપડા સીવવાનો વ્યવસાય, શિન્ડલરની એનેમલ ફેક્ટરી, નવી બની રહેલી એક ધાતુની ફેક્ટરી, એક બ્રશની ફેક્ટરી, રશિયન મોરચેથી પરત મોકલવામાં આવેલા જર્મન લશ્કર દ્વારા વપરાયેલા, નુકસાન થયેલા, કે ડાઘવાળા યુનિફોર્મનો પુનઃ ઉપયોગ કરવાનું વેરહાઉસ, વસાહતમાંથી મળેલા યહૂદીઓના કપડાંને અલગ પાડીને બોમ્બમાં ઘવાયેલા કુટુંબો માટે પાછા મોકલવા માટેનું અલાયદું વેરહાઉસ, વગેરે કેટલાયે કામો આ છાવણીઓમાં કરી શકાય તેમ હતા. જ્વેલરીના અને ચામડાના વેરહાઉસનો અનુભવ લ્યુબિનમાં એમોનને હતો જ. એ અનુભવના આધારે, અને એસએસની એ કમાણીમાંથી પોતાનો હિસ્સો સેરવી લેતાં પોતાના ઉપરીઓને જોઈને એ એટલું સમજી ચૂક્યો હતો, કે જેલની અંદર થતાં આ બધા જ કામકાજમાંથી તેને અંગત ફાયદો થઈ શકે તેમ હતો. કારકિર્દીના એક બહુ જ મજાના તબક્કે એ પહોંચી ગયો હતો, જ્યાં ફરજ બજાવવાની સાથે-સાથે તેના માટે આર્થિક ફાયદાની તકો પણ ઉપલબ્ધ હતી. મજાકિયા સ્વભાવના એસએસ પોલીસવડા જુલિયન સ્કર્નરે હજુ આગલી રાત્રે ભોજન વેળાએ જ, એમોન જેવા યુવાન અધિકારીઓ માટે પ્લાઝોવ કેવડી મોટી તક હોવાની વાત તેની સાથે કરી હતી! સ્કર્નરે ફેક્ટરી માલીકો સાથે મિટિંગ શરૂ કરી. એસએસ અધિકારીઓએ કોઈ નવો જ સિદ્ધાંત શોધી કાઢ્યો હોય એ રીતે એ મિટિંગમાં બહુ જ ગંભીરતાપૂર્વક તેણે “કેદીઓના કોન્સન્ટ્રેશન” અંગે વાત કરી. “તમારા મજૂરો તમને કામની જગ્યાએ જ મળી રહેશે,” સ્કર્નરે જણાવ્યું. તમારી ફેક્ટરીઓનું સમારકામ કોઈ પ્રકારના ખર્ચ લીધા વિના જ કરી આપવામાં આવશે, અને છાવણીની આ જગ્યાનું પણ કોઈ જ ભાડું લેવામાં નહીં આવે.” બધા જ ફેક્ટરી માલીકોને પ્લાઝોવની છાવણીમાં બનાવેલા વર્કશોપનું નિરીક્ષણ કરવા એ સાંજે જ આવવા માટે આમંત્રણ આપવામાં આવ્યું.